CELEX: 32015D0545
Language: sk
Date: 2015-03-31 00:00:00
Title: Vykonávacie rozhodnutie Komisie (EÚ) 2015/545 z  31. marca 2015 o povolení umiestnenia oleja z mikrorias Schizochytrium sp. (ATCC PTA-9695) ako novej zložky potravín na trh podľa nariadenia Európskeho parlamentu a Rady (ES) č. 258/97 [oznámené pod číslom C(2015) 2082]

2.4.2015   
            
            
               SK
            
            
               Úradný vestník Európskej únie
            
            
               L 90/7
            
         VYKONÁVACIE ROZHODNUTIE KOMISIE (EÚ) 2015/545
   z 31. marca 2015
   o povolení umiestnenia oleja z mikrorias Schizochytrium sp. (ATCC PTA-9695) ako novej zložky potravín na trh podľa nariadenia Európskeho parlamentu a Rady (ES) č. 258/97
   
      
         [oznámené pod číslom C(2015) 2082]
      
   
   (Iba anglické znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
   keďže:
   
               (1)
            
            
               Spoločnosť DSM Nutritional Products požiadala 18. septembra 2013 príslušné orgány Spojeného kráľovstva o povolenie umiestniť na trh olej s vysokým obsahom DHA (kyseliny dokozahexaénovej) z mikrorias Schizochytrium sp. ako novej zložky potravín. Kmeň mikrorias je špecifikovaný ako kmeň z kolekcie kultúr amerického typu (American Type Culture Collection – ATCC) PTA-9695.
            
         
               (2)
            
            
               Orgán Spojeného kráľovstva zodpovedný za posudzovanie potravín vydal 2. apríla 2014 prvotnú hodnotiacu správu. V správe dospel k záveru, že používanie tohto riasového oleja spĺňa kritériá pre nové potraviny stanovené v článku 3 ods. 1 nariadenia (ES) č. 258/97.
            
         
               (3)
            
            
               Komisia zaslala prvotnú hodnotiacu správu 10. apríla 2014 ostatným členským štátom.
            
         
               (4)
            
            
               V lehote 60 dní predpísanej v článku 6 ods. 4 prvom pododseku nariadenia (ES) č. 258/97 boli vznesené odôvodnené námietky. Týkali sa najmä zvýšených hladín príjmu DHA. V súlade s článkom 7 ods. 1 nariadenia (ES) č. 258/97 by sa malo prijať rozhodnutie, v ktorom by sa vznesené námietky zohľadnili. Žiadateľ následne upravil žiadosť, pokiaľ ide o najvyššie prípustné množstvo DHA vo výživových doplnkoch. Táto zmena, ako aj dodatočné vysvetlenia zo strany žiadateľa uspokojivo zmiernili obavy členských štátov a Komisie.
            
         
               (5)
            
            
               Smernicou Európskeho parlamentu a Rady 2002/46/ES (2) sa ustanovujú požiadavky na výživové doplnky. Nariadením Európskeho parlamentu a Rady (ES) č. 1925/2006 (3) sa ustanovujú požiadavky na pridávanie vitamínov a minerálnych látok a niektorých ďalších látok do potravín. Smernicou Európskeho parlamentu a Rady 2009/39/ES (4) sa ustanovujú požiadavky na potraviny určené na osobitné výživové účely. Smernicou Komisie 96/8/ES (5) sa ustanovujú požiadavky na potraviny určené na použitie pri diétach so zníženou energetickou hodnotou na redukciu telesnej hmotnosti. Smernicou Komisie 1999/21/ES (6) sa ustanovujú požiadavky na dietetické potraviny na osobitné lekárske účely. Smernicou Komisie 2006/125/ES (7) sa ustanovujú požiadavky na potraviny vyrobené zo spracovaných obilnín a potraviny určené na výživu dojčiat a malých detí. Smernicou Komisie 2006/141/ES (8) sa ustanovujú požiadavky na potraviny na počiatočnú a následnú výživu dojčiat. Používanie oleja z mikrorias Schizochytrium sp. (ATCC PTA-9695) by sa malo povoliť bez toho, aby bolo dotknuté uplatňovanie požiadaviek v uvedených právnych predpisoch.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Olej z mikrorias Schizochytrium sp. (ATCC PTA-9695) špecifikovaný v prílohe I možno umiestňovať na trh v Únii ako novú zložku potravín na účely použitia vymedzené v prílohe II a pri najvyšších prípustných množstvách stanovených v danej prílohe, a to bez toho, aby bolo dotknuté uplatňovanie ustanovení smernice 2002/46/ES, nariadenia (ES) č. 1925/2006, smernice 2009/39/ES, smernice 96/8/ES, smernice 1999/21/ES, smernice 2006/141/ES a smernice 2006/125/ES.
   Článok 2
   Olej z mikrorias Schizochytrium sp. (ATCC PTA-9695), povolený týmto rozhodnutím, musí byť na označení potravín, ktoré ho obsahujú, označený slovami „olej z mikrorias Schizochytrium sp. (ATCC PTA-9695)“.
   Článok 3
   Toto rozhodnutie je určené spoločnosti DSM Nutritional Products, 6480 Dobbin Road, Columbia, MD 21045, USA.
   
      V Bruseli 31. marca 2015
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 43, 14.2.1997, s. 1.
   
      (2)  Smernica Európskeho parlamentu a Rady 2002/46/ES z 10. júna 2002 o aproximácii právnych predpisov členských štátov týkajúcich sa potravinových doplnkov (Ú. v. ES L 183, 12.7.2002, s. 51).
   
      (3)  Nariadenie Európskeho parlamentu a Rady (ES) č. 1925/2006 z 20. decembra 2006 o pridávaní vitamínov a minerálnych látok a niektorých ďalších látok do potravín (Ú. v. EÚ L 404, 30.12.2006, s. 26).
   
      (4)  Smernica Európskeho parlamentu a Rady 2009/39/ES zo 6. mája 2009 o potravinách na osobitné výživové účely (Ú. v. EÚ L 124, 20.5.2009, s. 21).
   
      (5)  Smernica Komisie 96/8/ES z 26. februára 1996 o potravinách určených na použitie pri diétach so zníženou energetickou hodnotou na reguláciu telesnej hmotnosti (Ú. v. ES L 55, 6.3.1996, s. 22).
   
      (6)  Smernica Komisie 1999/21/ES z 25. marca 1999 o dietetických potravinách na osobitné lekárske účely (Ú. v. ES L 91, 7.4.1999, s. 29).
   
      (7)  Smernica Komisie 2006/125/ES z 5. decembra 2006 o potravinách spracovaných na báze obilnín a detskej potrave určených pre dojčatá a malé deti (Ú. v. EÚ L 339, 6.12.2006, s. 16).
   
      (8)  Smernica Komisie 2006/141/ES z 22. decembra 2006 o počiatočnej dojčenskej výžive a následnej dojčenskej výžive a o zmene a doplnení smernice 1999/21/ES (Ú. v. EÚ L 401, 30.12.2006, s. 1).
   
      PRÍLOHA I
      
         Špecifikácia oleja z mikrorias Schizochytrium sp. [kolekcia kultúr amerického typu (ATCC) PTA-9695]
      
      
                  Skúška
               
               
                  Špecifikácia
               
            
                  Voľné mastné kyseliny
               
               
                  najviac 0,4 %
               
            
                  Peroxidové číslo
               
               
                  najviac 5,0 meq/kg oleja
               
            
                  Nezmydliteľný podiel
               
               
                  najviac 3,5 %
               
            
                  Obsah DHA
               
               
                  najmenej 35 %
               
            
                  Kyselina dokozapentaénová (DPA) n-6
               
               
                  najviac 6 %
               
            
                  Transmastné kyseliny
               
               
                  najviac 2,0 %
               
            
   
      PRÍLOHA II
      
         Povolené použitia oleja z mikrorias Schizochytrium sp. [kolekcia kultúr amerického typu (ATCC) PTA-9695]
      
      
                  Kategória potravín
               
               
                  Najvyššie prípustné množstvo DHA
               
            
                  Mliečne výrobky okrem nápojov na báze mlieka
               
               
                  200 mg/100 g alebo v prípade syrových výrobkov 600 mg/100 g
               
            
                  Analógy mliečnych výrobkov okrem nápojov
               
               
                  200 mg/100 g alebo v prípade analógov syrových výrobkov 600 mg/100 g
               
            
                  Roztierateľné tuky a dresingy
               
               
                  600 mg/100 g
               
            
                  Raňajkové cereálie
               
               
                  500 mg/100 g
               
            
                  Výživové doplnky
               
               
                  250 mg DHA na deň podľa odporúčania výrobcu pre bežnú populáciu
                  450 mg DHA na deň podľa odporúčania výrobcu pre tehotné a dojčiace ženy
               
            
                  Potraviny určené na použitie pri diétach so zníženou energetickou hodnotou na redukciu telesnej hmotnosti v zmysle smernice 96/8/ES
               
               
                  250 mg/náhradu jedla
               
            
                  Iné potraviny na osobitné výživové účely v zmysle vymedzenia v smernici 2009/39/ES okrem potravín na počiatočnú a následnú výživu dojčiat
               
               
                  200 mg/100 g
               
            
                  Dietetické potraviny na osobitné lekárske účely
               
               
                  v súlade s osobitnými požiadavkami na výživu osôb, ktorým sú výrobky určené
               
            
                  Pekárenské výrobky (chlieb a rožky), sladké sušienky
               
               
                  200 mg/100 g
               
            
                  Cereálne tyčinky
               
               
                  500 mg/100 g
               
            
                  Tuky na varenie
               
               
                  360 mg/100 g
               
            
                  Nealkoholické nápoje (vrátane analógov mliečnych výrobkov a nápojov na báze mlieka)
               
               
                  80 mg/100 ml
               
            
                  Potraviny na počiatočnú a následnú výživu dojčiat
               
               
                  v súlade so smernicou 2006/141/ES
               
            
                  Potraviny vyrobené zo spracovaných obilnín a potraviny určené na výživu dojčiat a malých detí vrátane potravín, ktoré sa používajú v súlade so smernicou 2006/125/ES
               
               
                  200 mg/100 g